16.1.2023
RO
Jurnalul Oficial al Uniunii Europene
L 14/389
A.1.5.1.1.
În mod alternativ, la alegerea producătorului și cu aprobarea autorității de omologare de tip, demonstrația limitării vitezei vehiculului se poate efectua asupra unui vehicul complet, în conformitate cu cerințele de la punctul A1.5.4, fie prin montarea vehiculului pe un banc de încercare corespunzător, fie prin rularea acestuia pe un stand de încercare în condiții controlate.
A.1.5.2.
În cazul în care producătorul solicită omologarea unui motor sau a unei familii de motoare ca unitate tehnică separată, producătorul pune la dispoziția autorității de omologare de tip dovada că documentația este conformă cu dispozițiile de la punctul 2.2.4 din prezenta anexă privind măsurile de garantare a faptului că vehiculul, atunci când este utilizat pe drum sau în altă parte, după caz, respectă cerințele cu privire la implicarea în situații critice, prevăzute de prezenta anexă.
A.1.5.3.
În cazul în care autoritatea de omologare de tip nu este satisfăcută de dovezile privind funcționarea corespunzătoare a sistemului de implicare a conducătorului auto în situație critică furnizate de producător, aceasta poate solicita o demonstrație efectuată cu un singur vehicul reprezentativ pentru a confirma funcționarea corespunzătoare a sistemului.
Demonstrația care vizează vehiculul se efectuează în conformitate cu cerințele de la punctul A.1.5.4.
A.1.5.4.
Demonstrație suplimentară pentru confirmarea efectului activării sistemului de implicare a conducătorului auto în situație critică asupra unui vehicul
A.1.5.4.1.
Demonstrația se efectuează la cererea autorității de omologare de tip în cazul în care aceasta nu este mulțumită de dovezile privind funcționarea corespunzătoare a sistemului de implicare a conducătorului auto în situație critică furnizate de producător.
Demonstrația se efectuează cât mai curând posibil, de comun acord cu autoritatea de omologare de tip.
A.1.5.4.2.
Producătorul alege una dintre defecțiunile definite la punctele 6.-9. din prezenta anexă, care este introdusă sau simulată pe sistemul motor, după cum convin producătorul și autoritatea de omologare de tip.
A.1.5.4.3.
Producătorul aduce sistemul de implicare într-o stare de activare a sistemului de implicare a conducătorului auto de nivel scăzut, sistemul de implicare a conducătorului auto în situație critică nefiind încă activat.
A.1.5.4.4.
Vehiculul se rulează până în momentul în care contorul asociat cu defecțiunea selectată a atins numărul relevant de ore de funcționare indicat în tabelul 2 din apendicele 2 sau, după caz, până în momentul în care rezervorul de reactiv este gol sau a reactivul a atins un nivel sub 2,5 % din capacitatea nominală maximă a rezervorului la care producătorul a decis că se activează sistemul de implicare a conducătorului auto în situație critică.
A.1.5.4.5.
În cazul în care producătorul a ales opțiunea „dezactivare după repornire”, menționată la punctul 5.4.1 din prezenta anexă, vehiculul se exploatează până la finalul secvenței actuale de funcționare, care trebuie să includă o demonstrație care să ateste că vehiculul are capacitatea de a depăși 20 km/h.
După repornire, viteza vehiculului se limitează la maxim 20 km/h.
A.1.5.4.6.
În cazul în care producătorul a optat pentru opțiunea „dezactivare după alimentare” menționată la punctul 5.4.2. din prezenta anexă, vehiculul se rulează pe o distanță scurtă, aleasă de producător, după ce a fost adus într-o stare în care în rezervor există o capacitate de rezervă suficientă pentru a permite realimentarea cu cantitatea de combustibil precizată la punctul 5.4.2. din prezenta anexă.
Rularea vehiculului înainte de realimentare trebuie să includă o demonstrație care să ateste că vehiculul are capacitatea de a depăși 20 km/h.
După realimentarea vehiculului cu cantitatea de combustibil stabilită la punctul 5.4.2. din prezenta anexă, viteza vehiculului trebuie limitată la maximum 20 km/h.
A.1.5.4.7.
În cazul în care producătorul a ales opțiunea „dezactivare după parcare” menționată la punctul 5.4.3. din prezenta anexă, vehiculul se oprește după ce a fost rulat pe o distanță scurtă, aleasă de producător, care este suficientă pentru a demonstra că vehiculul are capacitatea de a depăși 20 km/h.
După ce vehiculul a fost staționar timp de mai mult de o oră, viteza vehiculului se limitează la maximum 20 km/h.